Merkittävä SAK:lainen ammattiliitto, Metalliliitto suhtautuu ”erittäin kriittisesti” kilpailukykysopimukseen. Liiton puheenjohtaja Riku Aalto sanoo, että liiton mukanaolo edellyttää tiettyjen ehtojen täyttymistä.

– Tämä tarkoittaa pakkolakien poistamista, puolentoista miljardin euron leikkauksista ja veronkorotuksista luopumista sekä hallitusohjelmassa mainittujen veronkevennysten toteuttamista. Mikäli näin ei tapahdu, Metalliliitto irtautuu neuvotteluista, myös keskusjärjestö SAK:n hallituksessa istuva Metalliliiton puheenjohtaja Riku Aalto sanoo tiedotteessa.

Metalliliiton mukaan ”maan hallituksen on toimittava täsmälleen kilpailukykysopimuksessa sovitun mukaisesti”.

– Metallin hallitus edellyttää myös, että paikalliseen sopimiseen liittyvä lainvalmistelu pitää tehdä niin, että sillä vahvistetaan työehtosopimusjärjestelmän yleissitovuutta, sopimisen kulttuuria sekä luottamusmiehen asemaa. Jos neuvottelutulos syntyy, työnantajat on velvoitettava sitoutumaan kotimaisten investointien kasvattamiseen, liitto kertoo.

Riku Aalto huomautti jo toissapäivänä Uuden Suomen haastattelussa, että kilpailukykysopimuksessa edellytetään hallituksen lupaaman veroporkkanan toteutumista.

– Jos hallitus näistä katsoo toisin [vetäytyy lupauksesta], niin totta kai sillä on vaikutusta. Neuvottelutuloksen sisältöhän ei tässä tapauksessa meidän näkökulmasta toteutuisi, Aalto sanoi Uudelle Suomelle.

Lue lisää tästä.